CELEX: 32019D0435
Language: hr
Date: 2019-03-12 00:00:00
Title: Odluka Komisije (EU) 2019/435 оd 12. ožujka 2019. o predloženoj građanskoj inicijativi pod nazivom „Housing for All” (priopćeno pod brojem dokumenta C(2019) 2004)

19.3.2019   
               
               
                  HR
               
               
                  Službeni list Europske unije
               
               
                  L 75/105
               
            
         ODLUKA KOMISIJE (EU) 2019/435
         оd 12. ožujka 2019.
         o predloženoj građanskoj inicijativi pod nazivom „Housing for All”
         
            
               (priopćeno pod brojem dokumenta C(2019) 2004)
            
         
         (Vjerodostojan je samo tekst na njemačkom jeziku)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EU) br. 211/2011 Europskog parlamenta i Vijeća od 16. veljače 2011. o građanskoj inicijativi (1), a posebno njezin članak 4.,
         budući da:
         
                     (1)
                  
                  
                     Kao predmet predložene građanske inicijative pod nazivom „Housing for All” navodi se sljedeće: „Svrha ove europske građanske inicijative jest stvoriti bolje pravne i financijske okvirne uvjete koji će svim Europljanima olakšati pristup stanovanju.”
                  
               
                     (2)
                  
                  
                     Ciljevi su predložene građanske inicijative sljedeći: „Pozivamo EU da poduzme mjere kojima će se svim Europljanima olakšati pristup stanovanju. To uključuje lakši pristup socijalnom i cjenovno pristupačnom stanovanju za sve građane i neprimjenjivanje kriterija iz Maastrichta na javna ulaganja u socijalno i cjenovno pristupačno stanovanje, lakši pristup financiranju EU-a za investitore u neprofitnoj i održivoj stanogradnji, uvođenje socijalnih pravila temeljenih na tržišnom natjecanju za kratkoročni najam te izradu statistike o stambenim potrebama u Europi.”
                  
               
                     (3)
                  
                  
                     U prilogu predloženoj građanskoj inicijativi izričito se navodi niz ciljeva za čije je ostvarenje potrebno donijeti pravne akte Unije u svrhu provedbe Ugovorâ:
                     
                                 —
                              
                              
                                 „poboljšani pristup subvencioniranom stanovanju u Europskoj uniji”,
                              
                           
                                 —
                              
                              
                                 „neprimjenjivanje kriterija iz Maastrichta o deficitu na javna ulaganja u cjenovno pristupačno stanovanje”,
                              
                           
                                 —
                              
                              
                                 „lakši pristup financijskim sredstvima iz europskih fondova za pružatelje neprofitnog i socijalnog stanovanja”,
                              
                           
                                 —
                              
                              
                                 „donošenje usklađenog regulatornog okvira na europskoj razini za kratkoročni najam privatnih stanova, uz dostatnu ponudu cjenovno pristupačnih stanova”,
                              
                           
                                 —
                              
                              
                                 „uvrštavanje standardiziranih podataka o stambenoj situaciji u Europi u europski statistički program”.
                              
                           
               
                     (4)
                  
                  
                     Ugovorom o Europskoj uniji (UEU) jača se status građanina Unije i dodatno poboljšava demokratsko funkcioniranje Unije tako što se, među ostalim, predviđa da svaki građanin ima pravo na sudjelovanje u demokratskom životu Unije putem europske građanske inicijative.
                  
               
                     (5)
                  
                  
                     Stoga bi postupci i uvjeti potrebni za građansku inicijativu trebali biti jasni, jednostavni, prilagođeni korisnicima i razmjerni vrsti građanske inicijative kako bi se njima potaknulo sudjelovanje građana, a Unija učinila dostupnijom.
                  
               
                     (6)
                  
                  
                     Komisija je ovlaštena donositi prijedloge pravnih akata Unije za provedbu Ugovorâ u sljedećim područjima:
                     
                                 —
                              
                              
                                 radi usklađivanja odredaba zakona i drugih propisa država članica o pokretanju i obavljanju djelatnosti samozaposlenih osoba, na temelju članka 53. stavka 1. i članka 62. UFEU-a,
                              
                           
                                 —
                              
                              
                                 radi utvrđivanja odredaba za usklađivanje zakonodavstva o porezu na promet, trošarinama i ostalim oblicima posrednih poreza u mjeri u kojoj je takvo usklađivanje nužno da bi se osigurala uspostava i funkcioniranje unutarnjeg tržišta i izbjeglo narušavanje tržišnog natjecanja, na temelju članka 113. UFEU-a,
                              
                           
                                 —
                              
                              
                                 radi usklađivanja odredaba zakona i drugih propisa država članica čiji je cilj uspostava i funkcioniranje unutarnjeg tržišta, na temelju članka 114. UFEU-a,
                              
                           
                                 —
                              
                              
                                 radi usklađivanja odredaba zakona ili drugih propisa država članica koji neposredno utječu na uspostavu ili funkcioniranje unutarnjeg tržišta, na temelju članka 115. UFEU-a,
                              
                           
                                 —
                              
                              
                                 radi donošenja daljnjih odredaba kojima je cilj izbjeći prekomjerni državni deficit, kako su određene u Protokolu o postupku u slučaju prekomjernog deficita koji je priložen Ugovorima, na temelju članka 126. stavka 14. UFEU-a,
                              
                           
                                 —
                              
                              
                                 radi donošenja provedbenih uredaba koje se odnose na Europski socijalni fond, na temelju članka 164. UFEU-a,
                              
                           
                                 —
                              
                              
                                 u području posebnih mjera izvan strukturnih fondova i radi promicanja sveukupnog skladnog razvoja Unije, radi razvoja i provedbe mjera koje vode jačanju njezine ekonomske, socijalne i teritorijalne kohezije, kako je predviđeno člankom 174. UFEU-a, na temelju članka 175. stavka 3. UFEU-a,
                              
                           
                                 —
                              
                              
                                 radi donošenja odredaba kojima se pobliže određuju zadaće, prioritetni ciljevi i ustroj strukturnih fondova, što može uključivati i udruživanje fondova, na temelju članka 177. UFEU-a,
                              
                           
                                 —
                              
                              
                                 radi donošenja provedbenih uredaba koje se odnose na Europski fond za regionalni razvoj, na temelju članka 178. UFEU-a,
                              
                           
                                 —
                              
                              
                                 radi donošenja mjera za izradu statistika kada je to potrebno za obavljanje djelatnosti Unije, na temelju članka 338. UFEU-a.
                              
                           
               
                     (7)
                  
                  
                     Stoga predložena građanska inicijativa, u mjeri u kojoj je njezin cilj da Komisija predloži pravne akte Unije za provedbu Ugovorâ namijenjene ostvarivanju ciljeva navedenih u uvodnoj izjavi 3. alinejama od 2. do 5., ne izlazi očigledno iz okvira ovlasti Komisije da podnese prijedlog pravnog akta Unije za provedbu Ugovorâ u skladu s člankom 4. stavkom 2. točkom (b) Uredbe (EU) br. 211/2011.
                  
               
                     (8)
                  
                  
                     Međutim, pravni akti za primjenu odredaba u području javnih poduzeća i poduzeća kojima države članice dodjeljuju posebna ili isključiva prava te poduzeća kojima je povjereno obavljanje usluga od općega gospodarskog interesa ili koja su po svojoj naravi monopoli koji ostvaruju prihod, na temelju članka 106. stavka 3. UFEU-a, ne donose se na prijedlog Komisije, kako je propisano člankom 4. stavkom 2. točkom (b) Uredbe (EU) br. 211/2011, već ih donosi sama Komisija.
                  
               
                     (9)
                  
                  
                     Unatoč tome, ako je predložena građanska inicijativa podnesena Komisiji u skladu s člankom 9. Uredbe (EU) br. 211/2011, Komisija procjenjuje je li potrebno donijeti ili izmijeniti pravne akte na temelju članka 106. stavka 3. UFEU-a s obzirom na njihovu važnost za predmet ove inicijative.
                  
               
                     (10)
                  
                  
                     Nadalje, osnovan je građanski odbor i imenovane su osobe za kontakt u skladu s člankom 3. stavkom 2. Uredbe (EU) br. 211/2011, a predložena građanska inicijativa nije očito uvredljiva, isprazna ili uznemirujuća niti je u očitoj suprotnosti s vrijednostima Unije utvrđenima u članku 2. UEU-a.
                  
               
                     (11)
                  
                  
                     Stoga bi se predložena građanska inicijativa pod nazivom „Housing for All” trebala registrirati. Trebale bi se prikupljati izjave o potpori za predloženu građansku inicijativu, na temelju navedenoga u uvodnim izjavama od 6. do 9.,
                  
               DONIJELA JE OVU ODLUKU:
         
            Članak 1.
            
               1.   Registrira se predložena građanska inicijativa pod nazivom „Housing for All”.
            
            
               2.   Mogu se prikupljati izjave o potpori za predloženu građansku inicijativu, na temelju navedenoga u uvodnim izjavama od 6. do 9. ove Odluke.
            
         
         
            Članak 2.
            Ova Odluka stupa na snagu 18. ožujka 2019.
         
         
            Članak 3.
            Ova je Odluka upućena organizatorima (članovi građanskog odbora) predložene građanske inicijative pod nazivom „Housing for All”, koje kao osobe za kontakt predstavljaju Karin ZAUNER i Santiago MAS DE XAXAS FAUS.
         
         
            Sastavljeno u Strasbourgu 12. ožujka 2019.
            
               
                  Za Komisiju
               
               Frans TIMMERMANS
               
                  Potpredsjednik
               
            
         
         
            (1)  SL L 65, 11.3.2011., str. 1.